text: Mange besøgende på Danmarks største messe for ordblinde
  27 september 2016 kl. 18.24
  IBC Fredericia Middelfart lagde tirsdag lokaler til en stor messe for ordblinde.
  Ordblindemessen blev åbnet af Fredericias borgmester Jacob Bjerregaard, der kunne byde velkommen til en række foredragsholdere.
  Blandt dem var Peter Lund ”Hjerne”-Madsen, der gav sit bud på, hvorfor læsning er svært for ordblinde.
  - Hjernen er slet ikke skabt til at læse. Den opstod i stenalderen, og der var ikke noget der hed bogstaver. Det har vi opfundet. Hjernen skal kunne lave en bestemt form for mønstergenkendelse. Kan den ikke det, så flyder bogstaverne sammen, siger hjerneforsker Peter Lund Madsen til TV SYD.
  Cecilie Thodberg, elev, HF VUC Fredericia: "Jeg sad udenfor engelsklokalet i et år. At blive stemplet på den måde foran hele klassen… den var ikke god."
  Flydende bogstaver kan være en udfordring, når der læses og laves lektier.
  - Jeg har sværere ved at læse og følge med, når vi har lange tekster. Hvor de andre måske bruger en time på lektier, så bruger jeg hurtigt tre timer, forklarer Cecilie Thodberg, der er elev på HF VUC Fredericia.
  Men at være ordblind kan også give skrammer på livets vej.
  - Da jeg gik i syvende klasse, der sagde min engelsklærer til mig, at hun ikke kunne lære mig noget. Så jeg kunne lige så godt lade være med at være der. Så jeg sad udenfor engelsklokalet i et år.
  En handling og et minde, der gjorde ondt.
  - At blive stemplet på den måde foran hele klassen… den var ikke god, slutter Cecilie Thodberg.
  Arrangørerne havde forventet 500 deltagere. Men der kom omkring 850 til messen.
  